Diego Gómez

Diego Alexander Gómez Amarilla (s. 27. maaliskuuta 2003 San Juan Bautista, Paraguay) on paraguaylainen jalkapalloilija, pelipaikaltaan keskikentän keskustan pelaaja. Hän edustaa Englannin Valioliigassa pelaavaa Brighton &amp; Hove Albionia ja kuuluu myös Paraguayn maajoukkueeseen.
Seurajoukkueura.
Gómez pelasi ensimmäisen ottelunsa kasvattajaseuransa Libertadin edustusjoukkueessa Copa Libertadoresin ottelussa Caracasia vastaan 4. toukokuuta 2022. Hän pelasi kauden aikana kaikkiaan viisi Copa Libertadoresin ottelua, joista kolme avauskokoonpanossa. Hän pelasi Paraguayn Primera Divisiónissa alkuvuoden Apertura-sarjassa neljä ottelua, joista avauskokoonpanossa yhden pelin, Libertadin voittaessa mestaruuden. Vuoden 2022 loppupuolen Clausura-sarjassa hän pelasi 17 ottelua, kaikki avauskokoonpanossa, ja teki heinä-elokuussa maalin peräkkäisissä otteluissa Resistenciaa ja 12 de Octubrea vastaan. Alkuvuonna 2023 hän pelasi Apertura-mestaruuden voittaneessa Libertadissa 17 Paraguayn pääsarjaottelua, kahta vaille kaikki avauskokoonpanossa, ja teki kolme maalia. Copa Libertadoresissa hän pelasi kuusi ottelua ja teki maalin Atlético Mineiroa vastaan huhtikuussa. Copa Sudamericanassa hän pelasi yhden ottelun. Hän pelasi Libertadissa vielä kaksi ottelua Clausura-sarjassa 2023.
Gómez siirtyi Major League Soccerin Inter Miamiin 2,7 miljoonan euron siirtosummalla heinäkuussa 2023. Hän pelasi avauskaudellaan viisi sarjaottelua ja teki maalin ensimmäisessä ottelussaan New York Red Bullsia vastaan. Inter Miamin voittamassa vuoden 2023 Leagues Cupissa hän pelasi viisi ottelua, ja teki maalin loppuottelun rangaistuspotkukilpailussa. Lamar Hunt U.S. Open Cupissa hän pelasi välierän ja tappiollisen loppuottelun. Vuoden 2024 CONCACAF Champions Leaguessa hän pelasi neljä ottelua ja teki maalin puolivälierässä CF Monterreyta vastaan. MLS:n runkosarjassa hän pelasi samana vuonna 19 ottelua, joista avauskokoonpanossa 15, ja teki kolme maalia. Pudotuspeleissä hän pelasi kolme ottelua. Leagues Cupissa hän teki maalin kummassakin pelaamassaan ottelussa.
Gómez siirtyi Englannin Valioliigan Brightoniin 13 miljoonan euron siirtosummalla tammikuussa 2025. Hän pelasi loppukauden aikana 16 liigaottelua, joista neljä avauskokoonpanossa. Hän teki maalin ja syötti toisen kauden päätöskierroksella Tottenhamia vastaan. FA Cupissa hän pelasi kolme ottelua. Kaudella 2025–2026 hän on 6. lokakuuta mennessä pelannut kuusi valioliigaottelua, joista avauskokoonpanossa kolme peliä. Hän teki liigacupin kolmannella kierroksella neljä maalia ottelussa Barnsleya vastaan.
Maajoukkueura.
Gómez pelasi Paraguayn alle 20-vuotiaiden maajoukkueessa 11 ottelua vuosina 2022–2023. Etelä-Amerikan kisoissa 2022 hän pelasi Paraguayn kultajoukkueessa neljä ottelua, joista kolmessa hän toimi joukkueen kapteenina. Alle 23-vuotiaiden maajoukkueessa / olympiajoukkueessa hän pelasi 13 ottelua ja teki seitsemän maalia. Hän pelasi Pariisin olympialaisissa 2024 avauskokoonpanossa Paraguayn kaikki neljä ottelua, joista kahdessa hän oli joukkueen kapteeni. Hän teki tappiollisessa puolivälierässä Egyptiä vastaan maalin sekä varsinaisella peliajalla että rangaistuspotkukilpailussa.
Gómez pelasi ensimmäisen ottelunsa Paraguayn A-maajoukkueessa ystävyysottelussa Meksikoa vastaan syyskuussa 2022. Ensimmäisen MM-karsintaottelunsa hän pelasi Perua vastaan syyskuussa 2023. Ensimmäisen maaottelumaalinsa hän teki MM-karsinnassa Brasiliaa vastaan syyskuussa 2024.
Gómez on pelannut 6. lokakuuta 2025 mennessä kaikkiaan 17 A-maaottelua, joista 13 avauskokoonpanossa. Maaotteluista 13 on ollut MM-karsintaotteluita.